Madwar 30 persuna nġabru quddiem il-bini tal-Parlament illejla flimkien ma’ Pastor Gordon Manche  fejn ppreżentaw lill-whips taż-żewġ partiti politiċi petizzjoni ffirmata minn 10,000 persuna kontra l-liġi proposta tal-Unjoni Ċivili mill-Gvern. Qabel bdew iqassmu din il-petizzjoni huma nfexxu jitolbu b’Pastor Mache jikkwota mill-Bibbja. “Mulej niddikjaraw u nappellaw lill-parlamentari kollha ta’ pajjiżna u għal dawk kollha li jiċċirkodawhom u jaħdmu magħhom…Mulej biex l-ispiru ta’ Alla jinżel fuq pajjiżna.. fuq il-Parlament u jiftakru Mulej li meta qed ibusu dak is-salib, ma jmorrux kontra dak l-istess salib li huma biesu Mulej Alla,” qal Manche bin-nies quddiemu twieġeb għat-talb tiegħu. Huwa żied jgħid li Ġesu’ tkellem ħafna iktar fuq l-infern milli fuq il-ġenna. “Għandkom tikkunsidraw sew lil dan ir-raġel li huwa l-iben ta’ Alla Kristu stess biex jekk għallijista’ jkun għalikom”,  għax qal li hu konvint li għandu raġun,”tkun tafu li mingħajr Kristu Ġesu ma tistgħux issalvaw… iħobbkom imma ftakru bħalma tgħid l-iskrittura.. Ġesu’ jħobb lil kulħadd iżda ma jħobbx kollox,” temm jgħid Manche bis-segwaċi tiegħu jwieġbu bl-Amen u tagħtih ċapċipa. Kien ilbieraħ li fi stqarrija Pastor Manche qal li qiegħed jippreżenta din il-petizzjoni biex jiġbed l-attenzjoni tal-Gvern preżenti li 80 fil-mija tal-poplu Malti ma jridux li l-liġi li tkkonċerna l-koppji gay tgħaddi mill-Parlament għax hija kontra x-xewqa u l-fehma tal-maġġoranza tal-poplu Malti. Qal li jinsabu inkoraġġiti u onorati wkoll li l-President ta’ Malta rrifjuta li jiffirma din il-liġi. Huwa sostna li kemm-il darba din il-liġi tgħaddi mill-Parlament, huma se jkunu qegħidn iħejju għal referendum kontra l-liġi proposta. Huwa sostna li huwa inkonċepibbli kif f’pajjiż fejn 80 fil-mija huma kontra din il-kwistjoni, min qed imexxi qed ikompli għaddej biha. “Din mhix aktar demokrazija.. iżda dittatorjat,” qal Manche. Huwa qal li l-petizzjoni nġabret fi żmien erba’ ġimgħat u jinsabu kunfidenti li jekk din il-liġi tibqa’ għaddejja, il-kumplament tal-firem jinġabru bl-akbar faċilità.